China en Taiwan soek toenaderingDie eerste amptelike ontmoeting tussen China en Taiwan vind Saterdag plaas, die eerste keer sedert 1949. China se staatshoof, Xi Jinping en die president van Taiwan, Ma Ying-jeou, sal mekaar in Singapoer ontmoet. Die kantoor van die president van Taiwan het dit duidelik gestel dat geen kontrakte tydens die ontmoeting onderteken sal word nie en geen gemeenskaplike verklaring sal uitgereik word nie. Die verhouding tussen die lande is gespanne en daar word gehoop dat die gesprekke tot meer vrede sal bydra. Die nasionale Chinese troepe het in 1949 na Taiwan gevlug toe die kommuniste aan bewind gekom het in Peking. Die uitnodiging aan Taiwan se president is dus ŉ keerpunt in die politiek in China. China wou nooit amptelik met Taiwan vergader nie, aangesien dit die regering van Taiwan in hul oë legitimiteit sou gee. China sien die eilandrepubliek, as ŉ afvallige provinsie van China. Honderde mense protesteer oor die ontmoeting in Taipei, omdat hulle vrees dat die toenadering tot China eintlik “uitverkoping” aan China kan wees. Die volgende verkiesing in Taiwan vind op 16 Januarie plaas. President Ma Ying-joeou mag homself nie weer as president verkiesbaar stel nie, maar baie Taiwannese glo nogtans dat die gesprekke met China die verkiesing se uitkoms kan beïnvloed.